Ziua de 13 martie a fost una cu ghinion pentru un bărbat din Bacău, care a fost prins în flagrant în timp ce fura niște sticle cu băutură.
"Miercuri 13 – zi cu ghinion pentru un hoț surprins în flagrant. Astăzi, în jurul orelor 09.30, polițiștii locali care asigurau măsurile de ordine și siguranță publică în zona Pieței Centrale, din municipiul Bacău, au fost alertați de o persoană care striga «prindeți hoțul!»- indicându-le un bărbat care fugea – întrucât, dintr-un supermarket au fost sustrase mai multe bunuri", au relatat polițiștii locali.
Bărbatul, împreună cu bunurile sustrase – mai multe sticle care conțineau băuturi alcoolice, a fost condus la punctul de lucru al Poliției Locale din Piața Centrală, unde a fost identificat ca fiind G.R.L., în vârstă de 33 de ani, domiciliat în municipiul Bacău.
"Față de persoana în cauză s-au întocmit documentele procedurale de constatare a infracțiunii flagrante de furt, faptă prevăzută și sancționată de art. 228 din Codul Penal, acestea fiind înaintate Secției 2 Poliție Bacău în vederea continuării cercetărilor. Totodată, bunurile sustrase au fost predate reprezentantului supermarketului", au mai precizat polițiștii locali.